Setet på en spinningsykkel er smalere og hardere enn på en treningssykkel. At man opplever det som ubehagelig, skyldes vanligvis at man er uvant med denne typen sete. Konkurransesykler for utendørs bruk er utstyrt på samme måte, og med de rette innstillingene og et visst antall mil i bena, blir baken vant til det. Grunnen til at setet er hardt, er at man vil rette kraften fra hofte og rumpe rett ned i pedalene for å få størst mulig fart på sykkelen. Med et mykt og svampete sete spres kraften til feil steder. Sykkelen kommer da til å gå tregere, og du blir raskere sliten i bena. Dette er selvfølgelig ikke noe problem så lenge du trener for anstrengningens skyld.